
A nemzetbiztonsági szervek és a titkos megfigyelés. A Pegasus-ügy tanulságai

Ha valaki pár éve meghallotta a Pegasus szót, valószínűleg csak a görög mitológiából ismeretes, fehér, halhatatlan, szárnyakkal rendelkező ló jutott volna az eszébe, azonban a kifejezés egészen más értelemben söpört végig a világon 2021. júliusában, amikor kitört a Pegasus lehallgatási botrány.
Nehéz megtalálni az egyensúlyt a magánszféra és a biztonság értékei között, az államok igyekeznek minél nagyobb mozgásteret, mérlegelési jogkört biztosítani saját részükre, azonban ez sajnos gyakran az állampolgárok magánélethez való jogának csorbulásával járhat. Azonban, ahogy korábban már a Snowden és most a Pegasus botrány is megmutatta vannak olyan esetek, amikor a lehallgatások jogalapja is megkérdőjeleződik.
A közelmúlt történéseit nemzetközi kitekintéssel, illetve Magyarország vonatkozásában is bemutatva, dolgozatom elsődlegesen a nemzetbiztonsági szolgálatok működésével és a titkos információgyűjtés hazai törvényi hátterével foglalkozik.
A titkos információgyűjtés két típusa ismert a magyar jogrendszerben: az engedélyhez nem kötött és az engedélyhez kötött. Az utóbbi súlyosabb intervenciót jelenthet az állampolgárok magánszférájába, ezért is övezi erősebb garanciarendszer. Vagy övezi-e valójában?
A Szabó és Vissy kontra Magyarország ügyben az Emberi Jogok Európai Bírósága megállapította, hogy a magyar szabályozás nem biztosít elegendő védelmet a megfigyeltek számára, és nem képes biztosítani a megfigyelések politikai függetlenségét. Ennek ellenére még nem fogalmazódott meg jogalkotói szándék a szabályozás egyre sürgetőbb revíziójával kapcsolatban.
Az Emberi Jogok Európai Bíróságának esetjogát elemezve, igyekszem bemutatni, azt a kritériumrendszert, ami megfelelő garanciákat nyújtana a titkos információgyűjtés végrehajtása során történő esetleges visszaélésekkel szemben és ki tudná küszöbölni a jelenlegi szabályozás hibáit.



